Susanne Clemmensen (CD), 1999-05-11:
Jeg vil gerne starte med en henvisning til EU-samarbejdet, fordi ingen kan jo være i tvivl om, at vi i CD er stærke tilhængere af EU, og det er vi bl.a., fordi vi tror på, at fælles spilleregler om fri og lige konkurrence, som vi har i det indre marked, samt regler om miljø, sundhed, forbrugerbeskyttelse og arbejdstagerrettigheder i det lange løb er til gavn for alle de deltagende landes velstand og velfærd.
Også fordi fælles spilleregler tvinger de deltagende lande til at samarbejde og sætte sig ved forhandlingsbordet for at finde en tilfredsstillende eller i det mindste acceptabel løsning for alle de involverede parter, så vi undgår handelskrige eller det, der er meget værre.
Det er også af samme årsag, vi er lige så stærke tilhængere af verdenshandelsorganisationen WTO, selv om vi ikke har nogen ambitioner om, at WTO skal udvikle sig til et samarbejde a la EU.
Det giver næsten sig selv, at et samarbejde med ca. 135 lande - og flere vil formentlig komme til - ikke kan eller skal udvikle sig til så tæt et samarbejde, som EU-samarbejdet er blevet.
Men CD er meget enig med regeringen i, at WTO's tredje ministerkonference i Seattle i USA skal lægge op til en kommende runde, der bør være bred og omfatte en række forskellige emner.
På den måde tror vi, at der er størst chance for at opnå et tilfredsstillende resultat for alle parter - det er jo egentlig ikke meget anderledes end de hjemlige finanslovforhandlinger, kan man sige, hvor der er flere forskellige emner at forhandle om og dermed også en større chance for at nå til enighed - men også fordi vi anerkender, at der skal findes en løsning på det problem, at vi har internationale aftaler og konventioner, der strider mod hinanden.
Hvis jeg skal nævne nogle af de punkter, som CD meget gerne vil arbejde for, er det for det første, at de sidste høje toldsatser må væk, og det siger vi af hensyn til udviklingslandene.
Udviklingslandene har ikke været tilfredse med Uruguayrunden, og de synes ikke, de har fået nok ud af det.
Jeg synes, at de industrialiserede lande må tage sig sammen og vise, at når vi nu vil have andre emner ind i den ny runde såsom miljø- og forbrugerbeskyttelse og arbejdstagerrettigheder, må vi altså også sende et klart signal til udviklingslandene om, at så må vi fjerne de her høje toldsatser, som er afgørende for, at udviklingslandene kan afsætte deres produkter på vores markeder.
Med hensyn til forsigtighedsprincippet vil jeg gerne sige, at jeg synes, det er vigtigt, og det er fint - det fremgår jo også af vores EU-samarbejde - at forsigtighedsprincippet er et af de principper, som miljøsamarbejdet i EU baserer sig på.
Men jeg synes også, det er vigtigt samtidig at sige: Jamen vi er nødt til at finde ud, hvad der så menes, når vi skriver forsigtighedsprincippet ind.
Jeg synes også, det er meget rigtigt, sådan som fru Lene Espersen har været inde på det, at vi skal forbedre tvistbilæggelsessystemet, og at vi skal sørge for, at de stridende parter på et meget tidligere tidspunkt, når WTO's appelorgan har afsagt deres afgørelse, så sætter sig til forhandlingsbordet eller kommer med et udspil til hinanden, så der ikke kan gå - sådan som det er tilfældet med hormonbøfsagen - 15 måneder faktisk, før EU kommer med et udspil over for USA om, hvordan vi har tænkt os at løse den her konflikt.
Dér skal vi ind på et meget tidligere tidspunkt, og der kan man så sige, at det jo ikke kun er i forhold til EU og USA, at det gør sig gældende.
Det er jo i princippet alle lande i WTO. Jeg synes også, det er vigtigt i forbindelse med udviklingslandene at sige, at vi må sætte skub på liberaliseringsprocessen for landbrugsvarers vedkommende.
Vi er nået et meget lille skridt i den rigtige retning, sådan opfatter jeg i hvert fald »Agenda 2000«-resultatet, og derfor venter der sikkert nogle meget dramatiske og spændende forhandlinger i WTO om en liberalisering på landbrugsområdet, som jeg synes det er meget vigtigt at vi får taget hul på.
Vi skal altså videre ad den vej, og vi er ikke kommet langt nok. Jeg kan også kun opfordre regeringen til at arbejde for en fælles investeringsaftale i WTO.
Jeg tror, jeg vil slutte her med at sige, at CD står bag forslaget til vedtagelse om WTO, og vi kan naturligvis støtte dette forslag.